Video: ‘Geen manier dat Henri hier sou loskom’Henri van Breda word uit die hof gelei (21 Mei 2018) Foto: Catherine Rice/ANA) “Terwyl ek inligting versamel het vir die boek, maar veral met die volg van die hofsaak en die geweldige sterk getuienis van die staat se getuies, het ek besef dat daar nie ŉ manier is dat Henri [van Breda] hier gaan loskom nie.” Só het Julian Jansen, skrywer van The De Zalze Murders: The Story Behind the Brutal Axe Attack, gesê nadat Van Breda Maandag in die Wes-Kaapse hooggeregshof skuldig bevind is vir die brutale moord op sy ouers en broer. Van Breda is ook skuldig bevind aan poging tot moord op sy suster, Marli, asook aan dwarsboming van die gereg. Van Breda het emosieloos in die beskuldigdebank gestaan en voor hom uitgestaar terwyl regter Siraj Desai sy uitspraak gelewer het. Hy het Maandag tydens die lewering van die uitspraak, wat die hele dag lank geduur het, grootliks emosieloos voorgekom en met tye gelyk asof hy sukkel om wakker te bly. Van Breda is direk ná die uitspraak in die hof geboei en met die trappe na die hofselle afgeneem, van waar hy na die Pollsmoor-gevangenis vervoer is. Hy sal daar in die hospitaalafdeling aangehou word op versoek van sy regspan. Eric Ntabazalila, woordvoerder van die Nasionale Vervolgingsgesag (NVG), het na afloop van die hofverrigtinge buite die hof gesê daar moet krediet gegee word aan die ondersoekspan van die polisie, die span by die forensiese laboratoriums en die span van die NVG vir die skuldigbevinding. “Hulle het weereens gewys dat wanneer hulle hul werk doen, doen hulle dit baie goed,” het hy gesê. “As die vervolgingspan is ons baie tevrede. Dit is die eerste stap om te verseker dat [Van Breda] vir ŉ baie lang tyd tronk toe gaan.” Dié insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.